Vanginvartijana useita vuosia työskennellyt Isabelle Deltore kyllästyi jatkuvaan esineellistämiseensä ja teki suuren elämänmuutoksen. Nykyään hänet tunnetaan aikuisviihdetähtenä.

Australialainen Isabelle Deltore kertoo News.com.au-sivustolle suuresta ja varsin poikkeuksellisesta elämänmuutoksestaan, jonka ansiosta hän on nykyään huomattavasti onnellisempi, varakkaampi ja itsevarmempi kuin aiemmin.

Isabelle työskenteli aiemmin australialaisessa vankilassa vanginvartijana, mutta kyllästyi työnsä mukanaan tuomaan seksuaaliseen ehdotteluun ja ryhtyi aikuisviihdetähdeksi. Deltore toimi vankilassa äärimmäisen tarkkaan vartioidun osaston vartijana yhteensä viisi vuotta.

– Olin virkamies nuorten oikeusjärjestelmässä, ja työskentelin viisi vuotta korkeimman turvaluokituksen osastolla. Olin myös armeijan reservissä, hän kertoi News.com.au-sivustolle.

The Sunin mukaan Isabelle kertoo olleensa erittäin hyvä työssään ja pyrkineensä määrätietoisesti etenemään urallaan. Seinä tuli kuitenkin nopeasti vastaan ja hän koki, ettei pystynyt etenemään kuten halusi. Hän sai työssään myös epätoivottua huomiota vangeilta.

– Olin kypsä väkivaltaan ja seksuaalisiin ehdotuksiin: minua esineellistettiin jatkuvasti ja mietin, miksi en tekisi sillä rahaa.

Isabelle ei keksinyt heti, mitä ryhtyisi tekemään, jotta voisi hyödyntää kokemustaan ja saada uuden uran. Hän aloitti salaa työt stripparina arvostetulla klubilla samalla, kun pohti seuraavaa siirtoaan tulevaisuutensa suhteen.

Pian Isabelle huomasi nauttivansa työstään stripparina. News.au.comin mukaan se oli sekä tuottavaa että vapauttavaa. Isabelle tienasi eroottisella tanssimisella huomattavasti enemmän kuin vanginvartijana, ja hän päätti jättää työnsä vankilassa kokonaan.

– Neljältä aamuyöllä lähetin sähköpostin vankilaan, että otan lopputilin.

Sittemmin Isabelle on edennyt urallaan aikuisviihdetähtenä ja menestynyt alalla loistavasti. Hän tarjoaa yksityisiä sessioita webkameran välityksellä ja tekee yhä stripparin työtä. Isabelle on poseerannut lukuisien aikuisviihdelehtien kansissa ja hänet tunnetaan glamourmallina. Hänet on myös valittu kahdesti Miss Nude Worldiksi vuosina 2015 ja 2018.

Isabelle esittelee uutta elämäänsä Instagramissa, ja hänen tilistään onkin tullut äärimmäisen suosittu. Vaalea kaunotar julkaisee kuvia yli 145 000 seuraajansa iloksi.

Deltore kertoo australialaismedialle, että hänen elämänsä koki suuren muutoksen alan vaihtamisen ansiosta ja että hän on nyt erittäin tyytyväinen tilanteeseensa.

– Ennen valitin, jos joku vartija tai vanki ehdotteli minulle seksuaalisesti. Nyt olen paljon onnellisempi ja itsevarmuuteni on kohonnut.

Isabellen mukaan hänen menneisyydestään vanginvartijana on valtavasti hyötyä myös aikuisviihdealalla. Aiemman ammattinsa ansiosta hän osaa suhtautua epäasiallisiin ehdotteluihin oikein ja torjua ne heti.

– Minä huolehdin 20–40 vangin yksiköistä ja henkilökunnasta, joten tiedän, miten toimia hieman hankalien ihmisten kanssa. Kuinka olla vakuuttava olematta aggressiivinen.